কিন্তু, বলুন তো, আমাদের প্রথম অক্ষর পরিচয়, অক্ষরগুলি লেখার অভ্যাস কে করিয়েছিল? স্কুলে শেখালেই অমনি বাড়িতে এসে বই খুলে বসে পড়তাম? অধিকাংশ ক্ষেত্রেই শিশু পাঠবিমুখ হয়। তাকে দিয়ে ‘করিয়ে’ নিতে হয়। আর সেই কাজটি করেন অভিভাবক। যে অভিভাবকরা শিক্ষিত অথবা শিক্ষা সম্পর্কে সচেতন। আর আপনারা কোন গাঁয়ে ঠগ বাছতে গিয়েছিলেন যদিও জানি না, অন্তত আমি যে গাঁয়ে থাকি সেখানে অধিকাংশ ছাত্রছাত্রীই প্রথম প্রজন্মের শিক্ষার্থী। তাদের অভিভাবকের অক্ষরজ্ঞান নেই, অথবা খুব সামান্যই আছে। কোনও ক্রমে সংসার চালাতে অধিকাংশ পরিবারেই নুন আনতে পান্তা ফুরোয়। তাদের পক্ষে তাই সম্ভব হয় না সন্তানকে পড়া দেখিয়ে দেওয়া বা তদারক করা।